Her er den ekte dr. Utsi

Dr. Utsi fra Karasjok ler godt av Sverre Porsangers rollefigur i TV-serien Lilyhammer, og bekrefter at leververdiene i Finnmark muligens kan være høyere enn i resten av landet.

Dr. Egil Utsi (t.h) fryder seg over TV-serien Lilyhammer der hans sambygding Sverre Porsanger kom inn i forrige episode som dr. Utsi. Rubicon/Privat.

24. feb. 2012 12:33 Sist oppdatert 24. februar 2012

Det var i den femte episoden av Lilyhammer den koftekledte, samiske dr. Utsi dukket opp i Sverre Porsangers skikkelse, som en av medspillerne til Johnny Henriksen (Steven Van Zandt).

"Æ har ikke sett slike leververdia siden æ hadde turnus i Finnmark", var et av stjernesitatene til legen som det har blitt tvitret heftig om de siste dagene.

Hett tema på lunsjrommet

-Hehe. Man skal ikke se bort i fra at det kan være noe i at leververdiene er litt høyere her oppe. Folk lever jo litt tøffere enn sørpå, sier Egil Utsi (62).

Kardiologen var den aller første leder av samisk legeforening, og startet spesialistlegesenter i Karasjok på 1980-tallet. Siden 1992 har han drevet hjertesenter i samenes hovedstad. Og i forrige valgperiode var han også aktiv samepolitiker som varerepresentant for Norske Samers Riksforbund på Sametnget.

-Lilyhammer har definitivt vært det heteste samtalepunktet på lunsjrommet de siste ukene, og kommentarene har stått i kø etter at den femte episoden gikk på NRK, sier Utsi. Han føler det som en stor ære at den samiske legefiguren i TV-serien bærer hans etternavn.

Skulle hete Hætta

Sverre Porsanger, som nå bor i Utsjok i Finland, opplyser at han ifølge manuset skulle hete dr. Hætta.

-Hætta er et veldig typisk Kautokeino-navn. Jeg er jo fra Karasjok og skulle gå i Karasjok-kofte, og da passet navnet Hætta ganske dårlig. Derfor sendte jeg en del typiske Karasjok-navn til produsentene, og ba dem vurdere et navneskifte, ler Porsanger.

-Vi ble ganske fort enig om at jeg heller skulle hete dr. Utsi. Det var jo morsomt fordi det jo også kunne forveksles med Tootsie, sier han.

Ukjent med Van Zandt

Porsanger, som i en årrekke har jobbet som teater— og filmskuespiller, kan for øvrig røpe at han overhodet ikke var klar over hvem Steven Van Zandt var da han kom for å filme scenene på et sett i Oslo.

-Da jeg kom dit så jeg jo med en gang at en fyr fra Sopranos var der, men heldigvis gikk jeg ikke bort til ham og spurte hva han het. Det kunne jo ha endt virkelig ille, ler han.

-Først etterpå, da jeg møtte en kompis fra Finnmark på en kafe i Oslo, ble jeg klar over at vedkommende var Steven Van Zandt, og jeg forsto at han var både gitarist i Bruce Springsteens band og en av hovedrolleinnehaverne i Sopranos. Det var en liten rolle der jeg spilte i ganske få scener, men det var utrolig artig å få være med på dette og Van Zandt var en veldig hyggelig fyr. Dessuten hadde manusforfatterne gjort en god jobb med replikkene mine, legger han til.

Porsanger er mest kjent for å ha vært samegutten Ante i TV-serien av samme navn på 1970-tallet, og sine roller i Nils Gaups Oscar-nominerte film Veiviseren (1987), Pål Jackmans Detektor (2000) og Kautokeino-opprøret (2008), også den regissert av Gaup. Han har i en årrekke også vært teaterskuespiller ved Beaivváš Sámi Našunálateáhter og Hålogaland Teater.